1. Bevezetés

A 2014–2020-as LIFE program a környezetvédelmi és éghajlat-politikai fellépések finanszírozására szolgáló uniós eszköz. A LIFE program általános célkitűzése segíteni az Európai Unió környezetvédelmi és éghajlat-politikájának és kapcsolódó jogszabályainak végrehajtását és továbbfejlesztését az európai hozzáadott értékkel bíró projektek társfinanszírozása révén.

A minőségi jogalkotásra vonatkozó iránymutatások általános iránymutatása szerint e félidős értékelés feltárja a LIFE program relevanciáját és uniós hozzáadott értékét. Megvizsgálja, hogy a program továbbra is releváns-e az általa kezelni kívánt kérdések megoldása terén, miközben hozzáadott értéket teremt ahhoz viszonyítva, amit a tagállamok egyedül is elérhettek volna. Az értékelés azt is felméri, hogy a LIFE program ezt hatékony és eredményes módon éri-e el, valamint, hogy rendelkezései összhangban vannak-e más programokkal.

E jelentés összefoglalja az értékelés fő megállapításait, következtetéseket von le, és ajánlásokat tesz a nyomonkövetési intézkedésekre. Az értékelést bizottsági szolgálati munkadokumentum kíséri, amely részletesebben tartalmazza az értékelés megállapításait.

2. Háttér-információk

Az 1992-ben elindított LIFE programot 25 éves fennállása alatt több alkalommal értékelték. A jelenlegi program (2014–2020) ezen értékelések eredménye, továbbá épít a korábbi programok végrehajtásából levont tanulságokra is.

A jelenlegi LIFE rendelet (1293/2013/EU) létrehozza a környezetvédelmi, természetvédelmi és éghajlat-politikai projekteket Unió-szerte támogató uniós pénzügyi eszközt.

A program általános céljai:

1.az erőforrás-hatékony, alacsony szén-dioxid-kibocsátású és az éghajlatváltozás hatásaival szemben ellenállóképes gazdaságra való átállás elősegítése, a környezet minőségének javítása, valamint a biológiai sokféleség csökkenésének megállítása és visszafordítása;

2.az uniós környezetvédelmi és éghajlat-politika és a kapcsolódó jogszabályok kidolgozásának, végrehajtásának és érvényesítésének javítása, valamint a környezet- és éghajlatvédelmi célkitűzések más szakpolitikákba és gyakorlatokba való integrálásának és általános érvényesítésének előmozdítása és ösztönzése;

3.jobb környezetvédelmi és éghajlat-politikai irányítás támogatása valamennyi szinten, ideértve a civil társadalom, a nem kormányzati szervezetek (NGO-k) és a helyi szereplők fokozott bevonását is;

4.a 7. környezetvédelmi cselekvési program végrehajtásának támogatása.

A jelenlegi LIFE program költségvetése 3,4 milliárd EUR.

Tekintettel méretére, a LIFE programot nem a környezeti és éghajlati problémák megoldására, hanem katalizátorként, a változások felgyorsításának segítésére tervezték.

3. Módszertan

A félidős értékelés a program első két évét (2014–2015) öleli fel, és nagymértékben egy független tanácsadó külső tanulmányán alapul (a LIFE rendelet által megkövetelt tanulmány). A tanulmány 2016 márciusa és 2017 januárja között készült. Kiterjedt másodelemzésre, valamint a kifejezetten a LIFE-pályázatok és -projektek igazgatására tervezett projektadatbázisokból származó adatokra és indikátorokra támaszkodott.

Az érdekeltek főbb csoportjaival is konzultációt tartottak, melynek során öt kiegészítő felmérésre, több mint 120 interjúra és nyilvános konzultációra került sor.

A félidős értékelés kielemzi a LIFE program új elemeit: megvizsgálja, hogy a LIFE program érdekelt felei milyen mértékben fogadták el ezeket, valamint összeveti az előzetes eredményeket a kezdeti várakozásokkal.

4. Végrehajtás – a jelenlegi helyzet